Þjónustusamningur TR við endurhæfingarteymi Með sífellt auknum fjölda örorkuþega er ljóst að sporna verður við þeirri þróun . Það er að einungis þeir , sem nauðsynlega þurfa á örorku að halda , fari á örorku og að áður en einstaklingur fari á örorku þá hafi hann fengið sanngjarna meðhöndlun og allar þær leiðir sem stuðlað gætu að aukinni vinnufærni hafi verið reyndar . Nokkuð tilviljanakennt hefur verið hvað hefur verið í boði fyrir hvern og einn einstakling og oft ekki markvisst tekið á málum . Það er ljóst að mikilvægt er að koma sem fyrst inn í myndina , helst innan fárra mánaða frá því einstaklingur dettur út af vinnumarkaði . Með þetta í huga hefur Tryggingastofnun ríkisins gert þjónustusamning við endurhæfingarteymi , sem undirritaður stýrir en auk endurhæfingarlæknis eru í teyminu félagsráðgjafi , sálfræðingur og sjúkraþjálfari . Einnig er fyrirhugað að setja á stofn teymi á Akureyri , sem í eru auk undirritaðs , iðjuþjálfi , félagsráðgjafi og sjúkraþjálfari , einnig verður mögulegt að kalla aðra til ef við á . Hlutverk þessara teyma er að kortleggja þá færniskerðingu sem til staðar er og þær endurhæfingarleiðir sem reyndar hafa verið , meta endurhæfingarmöguleika viðkomandi einstaklings og koma með tillögur . Þessi teymi verða aldrei meðferðaraðili eða dómari á þá meðferð sem átt hefur sér stað . Markmiðið er að vera til aðstoðar við endurhæfinguna , setja markmið og hjálpa til við val á þeim meðferðarleiðum sem til greina koma . Þar sem þetta er enn á tilraunastigi er mikilvægt að læknar segi sitt álit á því hvernig teymið getur sem best hjálpað til við endurhæfinguna . Markmiðið er sameiginlegt , að koma einstaklingum sem fyrst til vinnu á nýjan leik . Til þess að þessi teymi hafi yfir einhverjum úrræðum að ráða , þá hefur TR gert þjónustusamninga við Reykjalund varðandi atvinnulega endurhæfingu , einnig við Hringsjá , starfsþjálfun fatlaðra , varðandi kennslu og ráðgjöf og svæðisskrifstofu fatlaðra varðandi atvinnu með liðveislu . Þar sem vitað er að mest gagn er af inngripi sem fyrst í ferlinu , það er innan nokkurra mánuða , þá er oft of seint að grípa inn þegar sótt er um örorku . Mikilvægt er því að heimilislæknar eða aðrir þeir læknar , sem verða varir við að það stefni í óefni , hafi samband við tryggingayfirlækni og komi þessu ferli sem fyrst af stað .